Die Colonial Pipeline-kuberaanval het op 7 Mei 2021 plaasgevind, toe Colonial Pipeline, 'n Amerikaanse oliepypleidingstelsel-maatskappy wat in Houston, Texas gestig is en hoofsaaklik brandstof na die suidoostelike Verenigde State van Amerika vervoer, 'n kuberaanval ondervind het. Die aanval het losprysware behels wat daartoe gelei het dat rekenaartoerusting gedwing was om die bedryf van die pypleiding te staak. Weens die aanval is al die bedrywighede van die pypleiding gestaak. Colonial Pipeline het die versoekte losprys (byna VS$ 5 miljoen) binne enkele ure na die aanval betaal. Die kuberkraker het daarna 'n sagtewaretoepassing aan Colonial Pipeline gestuur om hul netwerk te herstel, maar dit het baie stadig gewerk. President Joe Biden het op 9 Mei 'n noodtoestand afgekondig. Dit was die grootste kuberaanval op 'n olie-infrastruktuur-teiken in die geskiedenis van die Verenigde State Die FBI en verskillende mediabronne het die kriminele kuberkrakergroep DarkSide as die verantwoordelike party geïdentifiseer Dieselfde groep het vermoedelik die dag voor die aanval 100 gigagrepe data van bedryfsbedieners gesteel. Die Colonial Pipeline vervoer petrol, diesel en vliegtuigbrandstof vanaf Texas tot so ver as New York.